Helsta markmiðið með landsáætlun í skógrækt er að taka stefnu og fyrirætlan Íslendinga í skógrækt saman á einn stað . Um leið verður tækifærið notað til að endurskoða áherslur , uppfæra upplýsingar og efna til samráðs . Í landsáætlun verður því fjallað um stöðu og framtíð skóga í landinu , ásamt tölusettum markmiðum um árangur í skógrækt . Landsáætlun í skógrækt ( hér eftir skammstafað LSK 2020 ) er unnin skv. 4. gr. laga um skóga og skógrækt nr. 33 / 2019 . Áætlunin skoðast sem ferli sem er sífellt að þróast frekar en verkefni með upphaf og endi . Í ferlinu skiptast á tímabil með misjöfnum áherslum . Ferlið hefst á lýsingu , stöðugreiningu , stefnumótun og áætlanagerð . Stefnan og áætlun um framkvæmd hennar er síðan samþykkt með formlegum hætti af umhverfis - og auðlindaráðherra . Síðan tekur við framkvæmd áætlunarinnar og jafnframt árangursmat . Eftir fimm ár hefst svo ferlið á ný með stöðugreiningu . LSK 2020 er háð lögum um umhverfismat áætlana og matið því samþætt mótun stefnunnar . Verður þar fylgt leiðbeiningum Skipulagsstofnunar og náið samráð haft við þá stofnun . Verkefnisstjórn Í samræmi við ofangreind lög skipaði Guðmundur Ingi Guðbrandsson , umhverfis - og auðlindaráðherra , verkefnisstjórn landsáætlunar í skógrækt með erindisbréfi dags. 28. júní 2019 . Ber verkefnisstjórnin ábyrgð á gerð áætlunarinnar og nýtur við það stuðnings frá sérfræðingum og öðru starfsfólki Skógræktarinnar . Samkvæmt lögum nr. 33 / 2019 er skógræktarstjóri formaður nefndarinnar og einn fulltrúi er tilnefndur af Sambandi íslenskra sveitarfélaga ( SÍS ) . Aðrir fulltrúar í verkefnisstjórn eru skipaðir af ráðherra án tilnefningar en tveir þeirra skulu vera faglærðir í skógrækt . Verkefnisstjórnin vinnur í umboði ráðherra og skilar tillögum að landsáætlun í skógrækt til hans . Ráðherra kynnir áætlunina fyrir umhverfis - og samgöngunefnd Alþingis . Áætlunin öðlast síðan gildi með samþykki ráðherra . Verkefnisstjórn er þannig skipuð : Þröstur Eysteinsson skógræktarstjóri , formaður Bjarni Diðrik Sigurðsson prófessor Jón Ásgeir Jónsson skógfræðingur Salvör Jónsdóttir skipulagsfræðingur Tómas Grétar Gunnarsson vistfræðingurÞórdís Lóa Þórhallsdóttir , formaður borgarráðs Reykjavíkur , tilnefnd af SÍS Ritari verkefnisstjórnar er Hreinn Óskarsson , skógfræðingur og sviðstjóri samhæfingarsviðs Skógræktarinnar . Lýsing Við upphaf vinnu að gerð landsáætlunar í skógrækt skal skv. lögunum , taka saman lýsingu þar sem gerð er grein fyrir þeim áherslum sem fyrirhugað er að hafa við gerð LSK 2020 , svo sem um forsendur , viðfangsefni og fyrirhugaða kynningu og samráð við mótun stefnunnar . Um LSK 2020 gilda einnig lög nr. 105 / 2006 um umhverfismat áætlana sem fyrr segir . Slíkt mat ber að vinna fyrir áætlanir sem undirbúnar og samþykktar eru af stjórnvöldum , unnar samkvæmt lögum og marka stefnu fyrir framkvæmdir sem tilgreindar eru í lögum um mat á umhverfisáhrifum framkvæmda nr. 106 / 2000 . Fyrsta skref í ferli umhverfismats er gerð matslýsingar , þar sem fram kemur : Yfirlit um efni áætlunar ; tengsl við aðrar áætlanir ; upplýsingar um grunnástand ; umhverfisþætti ; þætti sem taldir eru valda áhrifum ; viðmið og umhverfisverndarmarkmið og að lokum umfjöllun um matsferlið og samráðsaðila . Lýsingum sem setja skal fram við upphaf vinnu við LSK 2020 og við gerð umhverfismats þeirrar áætlunar ber því að nokkru leyti saman og eru settar fram í skjali sem heitir LSK 2020 - Lýsing fyrir gerð landsáætlunar í skógrækt . Eftir útgáfu LSK 2020 verður hafist handa við að framfylgja henni . Skógræktarstjóri ber ábyrgð á því . Eftirfylgni og upplýsingaöflun um framgang mála verður á hendi Skógræktarinnar og mun hún taka breytingum miðað við núverandi stöðu eftir því sem ákveðið verður í LSK 2020 . Þá verður einnig innleidd eftirfylgni með umhverfisáhrifum áætlunarinnar eftir því sem við á . Vísar sem notaðir verða til að greina árangur landsáætlunarinnar eru eftirfarandi : Flatarmál ræktaðra skóga – vísar til árangurs í uppbyggingu skógarauðlindar Flatarmál náttúruskóga – vísar til árangurs í útbreiðslu náttúruskóga Flatarmál skóglendis á rofsvæðum – vísar til árangurs við að nota skógrækt til uppgræðslu Flatarmál varanlegrar skógareyðingar – vísar til árangurs í skógvernd Kolefnisbinding í skógum – vísar til árangurs í að ná markmiðum í loftslagsmálum Hlutfall ræktaðra skóga undir ræktunaráætlunum – vísar til árangurs í skipulagningu skógræktar Upplýsingar sem þannig verða til nýtast svo við endurskoðun áætlunarinnar sem á sér stað eigi seinna en árið 2025 .